Document ID: 32013R0244

UREDBA KOMISIJE (EU) št. 244/2013
z dne 19. marca 2013
o spremembi Priloge III k Uredbi (ES) št. 1333/2008 Evropskega parlamenta in Sveta glede uporabe trikalcijevega fosfata (E 341 (iii)) v hranilnih pripravkih za uporabo v živilih za dojenčke in majhne otroke
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) ter člena 30(5) Uredbe,
ob upoštevanju naslednjega:
(1)
Priloga III k Uredbi (ES) št. 1333/2008 določa seznam Unije aditivov za živila, odobrenih za uporabo v aditivih za živila, encimih za živila, aromah za živila in hranilih, ter pogoje njihove uporabe.
(2)
Navedeni seznam se lahko spremeni v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
(3)
V skladu s členom 3(1) Uredbe (ES) št. 1331/2008 se lahko na pobudo Komisije ali na podlagi zahtevka seznam Unije aditivov za živila posodobi.
(4)
Vloga za odobritev uporabe trikalcijevega fosfata (E 341 (iii)) kot sredstva proti sprijemanju, ki se dodaja hranilnim pripravkom za uporabo v začetnih formulah za dojenčke ter nadaljevalnih formula za dojenčke in majhne otroke v skladu z Direktivo Komisije 2006/141/ES z dne 22. decembra 2006 o začetnih formulah za dojenčke in nadaljevalnih formulah za dojenčke in majhne otroke in o spremembi Direktive 1999/21/ES (3), je bila vložena 19. junija 2009 in je na voljo državam članicam.
(5)
Vloga zadeva nov vnos v oddelek B dela 5 Priloge III k Uredbi (ES) št. 1333/2008. Tehnološka potreba po vključitvi trikalcijevega fosfata (E 341 (iii)) kot aditiva za živila je povezana z njegovo zmožnostjo, da kot sipko sredstvo zagotovi edinstvene lastnosti v mešanicah v prahu. Proizvod lahko iz okolja absorbira količino vlage, ki ustreza do 10 % njegove teže, s čimer se preprečuje nastajanje grudic v mešanici in zagotavlja sipkost pripravkov, kar je za potrošnika prednost.
(6)
Znanstveni odbor za hrano je svetoval o varnosti trikalcijevega fosfata (E 341 (iii)) kot aditiva za živila v hranilnih pripravkih za uporabo v začetnih formulah za dojenčke ter nadaljevalnih formulah za dojenčke in majhne otroke in 7. junija 1996 podal mnenje (4), v katerem je ugotovil, da je njegova uporaba sprejemljiva, če se skupne ravni kalcija, fosforja in razmerja med njima ne presežejo.
(7)
Kalcijeve soli ortofosforne kisline, vključno s trikalcijevim fosfatom, so mineralne snovi, katerih uporaba je dovoljena v začetnih formulah za dojenčke ter nadaljevalnih formulah za dojenčke in majhne otroke v skladu s Prilogo III k Direktivi 2006/141/ES. Odobritev uporabe trikalcijevega fosfata (E 341 (iii)) kot sredstva proti sprijemanju v hranilnih pripravkih za uporabo v začetnih formulah za dojenčke ter nadaljevalnih formulah za dojenčke in majhne otroke zato ne pomeni nevarnosti, če skupna količina kalcija in fosforja ostane v mejah za ti dve vrsti mineralnih snovi in če je njuno razmerje v skladu z določbami navedene direktive.
(8)
V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge III k Uredbi (ES) št. 1333/2008 posvetovati z Evropsko agencijo za varnost hrane, razen če zadevna posodobitev ne vpliva na zdravje ljudi.
(9)
Ker bi morala biti odobritev uporabe trikalcijevega fosfata (E 341 (iii)) kot sredstva proti sprijemanju v hranilnih pripravkih za uporabo v začetnih formulah za dojenčke ter nadaljevalnih formulah za dojenčke in majhne otroke v skladu z omejitvami za kalcij in fosfor ter razmerje med njima iz Direktive 2006/141/ES, posodobitev navedenega seznama ne vpliva na zdravje ljudi. Zato ni treba pridobiti mnenja Evropske agencije za varnost hrane.
(10)
Zato je primerno odobriti uporabo trikalcijevega fosfata (E 341 (iii)) kot sredstva proti sprijemanju v hranilnih pripravkih za uporabo v začetnih formulah za dojenčke ter nadaljevalnih formulah za dojenčke in majhne otroke.
(11)
Prilogo III k Uredbi (ES) št. 1333/2008 bi bilo zato treba ustrezno spremeniti.
(12)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga III k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 19. marca 2013

Labels: 0
3
17